[pic] | EUROOPA ÜHENDUSTE KOMISJON |

Brüssel 27.6.2007

SEK(2007) 862

KOMISJONI TALITUSTE TÖÖDOKUMENT

Lisa dokumendile KOMISJONI TEATIS EUROOPA PARLAMENDILE, NÕUKOGULE, EUROOPA MAJANDUS- JA SOTSIAALKOMITEELE JA REGIOONIDE KOMITEELE Paindlikkuse ja turvalisuse ühiste põhimõtete poole Mõjuhindamise kokkuvõte MÕJU HINDAMISE KOMMENTEERITUD KOKKUVÕTE {KOM(2007) lõplik}{SEK(2007) 861}

KOKKUVÕTE

Käesolev mõjuhindamine on lisa Komisjoni teatisele paindlikkuse ja turvalisuse kohta, mis koostati 2006. aasta kevadise Euroopa Ülemkogu palvel ning võeti vastu 27. juunil 2007. Teatise ettevalmistamiseks algatas komisjon laiaulatusliku konsultatsiooni, mille käigus toimusid arutelud, kuhu kaasati tööhõivekomitee, liikmesriigid, Euroopa Parlamendi saadikud, tööturu osapooled, valitsusvälised organisatsioonid ja muud partnerid.

Paindlikkusel ja turvalisusel põhinev lähenemisviis on lai mõiste, mis ühendab teadliku poliitilise tegevuse raames erinevad vastastikku sobivad meetmed. Kõnealused sekkumised hõlmavad muutusi lepingulisi suhteid reguleerivates õigusraamistikes, elukestva õppe toimimises, aktiivses tööturupoliitikas ning sotsiaalkindlustussüsteemides (vt lahter 5). Paindlikkus ja turvalisus on osa majanduskasvu ja tööhõive Lissaboni strateegiast ja ühtsetest suunistest ning aitab kaasa Euroopa tööhõivestrateegia eesmärkide saavutamisele, milleks on rohkemate ja paremate töökohtade loomine, tööviljakuse ja töö kvaliteedi tõstmine ning suurem sotsiaalne ühtekuuluvus.

Paindlikkusel ja turvalisusel põhinevat lähenemisviisi on vaja, kuna majanduskasvu ja tööhõive strateegia eesmärkide saavutamiseks ning samas Euroopa sotsiaalmudeli ja selle väärtuste säilitamiseks ja kaasajastamiseks üleilmastumise ja elanikkonna vananemise tingimustes on oluline kujundada välja tegevuskava, mis võtab üheaegselt arvesse tööturgude paindlikkust, töökorraldust ja töösuhteid ning tööhõivekindlust ja sotsiaalset turvalisust.

Mõju hindamises analüüsiti kolme võimalust. Esimesena analüüsiti võimalust, kus „EL ei võta täiendavaid meetmeid” . Sellise võimaluse tulemusena jääksid käsitlemata ELi tööturgude mitmed probleemid, mis on Lissaboni strateegias esile toodud, eelkõige tööturgude killustumine, pikaajaline töötus ning globaliseerumise ja muutustega kohanemine üldisemalt. Võttes arvesse kõikide liikmesriikide ja peamiste huvirühmade seisukohti, ei valita võimalust, mille puhul EL täiendavaid meetmeid ei võta.

Teine võimalus on „laiahaardelised paindlikkust ja turvalisust käsitlevad ELi tasandi õigusaktid” . See ei ole reaalne võimalus, kuna see on poliitiliselt seotud nii subsidiaarsuse kui ka proportsionaalsuse põhimõttega ning takistuseks on ka paindlikkuse ja turvalisuse lähenemisviisile iseloomulik keerukus. Selle võimaluse mõju ei ole seetõttu põhjalikult uuritud. Kolmas võimalus on „paindlikkusel ja turvalisusel põhinev lähenemisviis avatud koordinatsioonimeetodi kaudu”. See võimalus toetab integreeritud lähenemisviisi, mis hõlmab lepingulisi suhteid, usaldusväärseid elukestva õppe süsteeme, aktiivset tööturupoliitikat ning kaasaegseid sotsiaalkindlustussüsteeme. Selle asemel, et pakkuda kõigile ühtset lahendust, peaksid liikmesriigid võtma vastu ühised põhimõtted, kuid erinevad lähenemisviisid.

Mõju hindamise tulemusena järeldatakse, et kolmas võimalus on parim. See võimalus käivitaks komisjoni, liikmesriikide ja muude huvirühmade vahelise poliitilise protsessi, mis oleks täielikus kooskõlas Lissaboni strateegia ja avatud koordinatsioonimeetodiga . Selline lähenemisviis aitab vähendada killustumist ja pikaajalist töötust ning laiemas plaanis parandada globaliseerumisega kohanemist. See aitab saavutada Lissaboni strateegias seatud eesmärke luua rohkem ja paremaid töökohti, tõsta tööviljakust ja töö kvaliteeti ning suurendada sotsiaalset ühtekuuluvust. Paindlikkuse ja turvalisuse konkreetne mõju sõltub sellest, millise tee liikmesriigid selle saavutamiseks valivad ning kuidas nad meetmeid rakendavad. Paindlikkus ja turvalisus on osa Lissaboni strateegia laiemast raamistikust ning seega jälgitakse ja hinnatakse seda sellest lähtuvalt.